打魚歌
作者：劉子翬
朝代：宋

paragraphs: 西溪觀魚仍開樽，鳴榔隠隠沈煙村。
吾人豈有竭澤意，澒洞四際魚龍奔。
驚潛初見穿亂藻，亟遁轉覺迷深源。
向非驅迫羣黨聚，罩䍡徒使波濤渾。
巨鱗足供數客飽，銀刀瑣碎不足論。
吁嗟神物未變化，暴骨砧机寧非寃。
江湖萬里厭游泳，失地斗水能爲恩。
臨流解網意亦厚，誘以芳餌仍爭吞。
因悲摇尾向數罟，豈異俯首縻華軒。
慨然投箸起太息，歸思已逐冥鴻鶱。